Porazna  kritika 


Iz  dana  u  dan  sve  više  i  više  katolika  javno  i  otvoreno  diže  glas  protiv 
uzbunjujućih  težnji  onog  što  je  Antonio  Socci  tako  prikladno  nazvao  bergoglianizmom, 
a  riječ  je  o  Franjinu  sve  čudnijem  spoju  nekih  elemenata  pučke  pobožnosti  s  liberalnom 
isusovačkom  teologijom  iz  70-ih  godina  i  političkim  stavovima  kardinala  Bergoglia. 
Razmotrit  čemo  jednu  pristojnu,  ali  poraznu  kritiku  "apokaliptičnog  i  utopijskog 
manifesta"  koji  je  Franjo  izložio  u  Boliviji,  na  istom  putovanju  na  kojem  je  primio  sad  več 
zloglasno  "komraspelo",  u  obranu  kojeg  je  kazao  da  se  radi  o  "prosvjednoj  umjetnosti". 
Kritičar,  glasoviti  isusovac  James  V.  Schall,  osvrće  se  na  očit  propust  svojstven  i  cijelom 
jednom  drugom  papinu  manifestu,  enciklici  Laudato  si': 

Koliko  mogu  prosuditi,  nema  u  tom  nagovoru  gotovo  ni  traga  tradicionalnoj  kršćanskoj 
zaokupljenosti  osobnom  krepošću,  spasenjem,  grijehom,  žrtvom,  strpljenjem,  pokajanjem,  vječnim 
životom  ili  trajnom  dolinom  suza.  Grijesi  i  zla  preobraženi  su  u  društvene  i  ekološke  boljke  za 
koje  se  traže  politički  i  strukturni  lijekovi. 

Točno  tako.  I  bolivijski  manifest  i  Laudato  pokazuju  istu  usredotočenost  na 
vremenite  probleme  i  na  njihova  politička,  tehnička  i  socijalna  rješenja.  A  je  li  to  doista 
primjereno  božanski  ustanovljenoj  službi  Kristova  namjesnika,  sveopćeg  pastira 
katoličkih  vjernika  koji  je  zadužen  da  duše  u  svom  stadu  vodi  u  nebo,  a  ne  da  zahtijeva 
maglovita  rješenja  u  enciklikama  veličine  knjige  namijenjenima  "svakoj  osobi  koja  živi 
na  ovom  planetu"? 

P.  Schall  upozorava  na  još  nešto  što  većina  komentatora  papine  zaštite  okoliša 
zanemaruje: 

Uzrok  zla  bio  bi  kapitalizam  oličen  u  novcu  i  pohlepi.  O  stvarno  postojećem,  od  države 
strogo  ograničenom  slobodnotržišnom  kapitalizmu  međutim  malo  čujemo. ...  Jako  je  malo  rečeno 
o  stvarnim  vlastima,  o  njihovoj  naravi  i  učincima.  Gotovo  nikad  ne  čujemo  da  je  poseban, 
središnji  problem  suvremena  država  sa  svojim  birokratskim  prstima  u  gotovo  svemu  i  s 
teoretskom  osnovicom  u  voluntarizmu.  Prema  mišljenju  mnogih  sama  država  prouzročuje  većinu 
opasnih  problema  koji  zabrinjavaju  papu.  Papa  Franjo  ima  teoriju  o  tiraniji,  ali  ne,  poput 


klasičnih  pisaca,  teoriju  o  tiraniji  države  kao  takve,  uključujući  i  demokratsku  državu. 

Opet,  točno  tako.  Ja  sigurno  nisam  nikakav  branitelj  izgreda  kapitalizma. 
Naprotiv,  napisao  sam  čitavu  knjigu  protiv  njih.  Ali  kako  to  da  Franjo,  čini  se,  nikad  ne 
primjećuje  da  suvremena  nacionalna  država  upravo  u  ovom  povijesnom  trenutku 
uništava  zadnje  tragove  kršćanskog  morala  u  društvu  i  da  je  njezino  haranje,  uključujući 
ozakonjeni  abortus  i  "homoseksualni  brak",  mnogo  gore,  u  cjelini  uzevši,  od  priznatih 
zala  globalnog  kapitalizma?  Zar  Franjo  ne  prepoznaje  tiraniju  demokracije? 

P.  Schall,  također  s  pravom,  kori  Franju  zbog,  odviše  je  pristojan  da  to  tako 
nazove,  kobne  naivnosti: 

Ekologija  i  zaštita  okoliša  nisu  jednostavno  teorije  o  brizi  za  Zemlju.  Riječ  je  o  nadsvodnoj 
teoriji  za  nadzor  napučenosti  koji  nužno  uključuje  i  međusobno  povezuje  kontracepciju,  abortus, 
ograničenje  obitelji,  " homoseksualni  brak",  kloniranje,  eutanaziju  te  državni  nadzor  i  nad 
rađanjem  i  nad  odgojem  djece. 

Poput  p.  Schalla,  volio  bih  znati  zašto  se  Franjo,  ako  je  "jamačno  protiv  abortusa, 
eutanazije  i  nadzora  napučenosti",  slizao  sa  "savjetnicima  koji  te  postupke  smatraju 
nužnima  s  obzirom  na  ekološku  teoriju". 

Najporazniji  od  svega  jest  zaključak  p.  Schalla  s  time  u  vezi:  Svi  bismo  mi  trebali 
biti  na  strani  rasta  i  kreposti,  a  ne  smrti  i  nadzora.  Ali  na  kojoj  je  strani  Franjo?  Po  svojim 
riječima  ili  po  svojim  djelima?  Kako  smo  vidjeli  u  protekloj  dvoipogodišnjoj  gunguli  u 
Crkvi,  jedno  je  s  drugim  često  u  potpunom  protuslovlju.  To  je  problem  -  štoviše, 
katastrofa  -  ovog  pontifikata,  katastrofa  koju  Naša  Gospa  Fatimska  zacijelo  nije 
previdjela  u  Trećoj  tajni. 

